《送交代吴共叔师礼》
宋代·赵蕃

往君在太学，有类如何蕃。
仁义积诸身，诸生知所尊。
今君为主簿，又类习凿齿。
不仁荆州士，四海名未已。
谁云斗水浑，可养横海鱣。
涧壑虽阻深，松桧能参天。
群公顷争荐，亦既升初秩。
似君许人物，岂计一阶级。
圣朝开文馆，政为时育才。
似君此风骨，咫尺斯蓬莱。
而我独何者，瓦砾偶居后。
纵加刻画工，未救无盐丑。
古人重交契，今人顾不然。
愿君保金石，勿为燥湿迁。
饮君一卮酒，属君千万寿。
更欲拘君船，江头已无柳。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。